Tunaendelea kuelezea utukufu wa Ijumaa katika ukumbi wenu huu wa 'Nasiha ya Ijumaa', na wiki hii tutazungumizia kuhusu 'saa katika siku ya Ijumaa ambayo dua hukubaliwa'  Kutoka kwa Abu Hurayra رضى الله عنه kwamba Mtume صلى الله عليه وسلم alitaja kuhusu siku ya Ijumaa na akasema: "Kuna saa (wakati) katika siku ya Ijumaa ambayo mja Muislamu hatowafikiwa nayo wakati anaswali na anamuomba Allaah سبحانه وتعالى chochote ila Allaah Humpa" Na Mtume صلى الله عليه وسلم akaashiria udogo wa hiyo saa (huo wakati) kwa mikono yake.(Imetolewa na Al-Bukhari kwenye Sahihi yake) Bila ya shaka Muislamu atapenda kujua saa hiyo yenye kujibiwa maombi katika siku ya Ijumaa ni ipi? Je, ipo katika siku nzima ya Ijumaa? Au baada ya Swalah ya Ijumaa? Au baada ya Al-'Asr? Ingawa siku ya Ijumaa nzima ni siku tukufu, kauli na rai nyingi zimetolewa kuhusu saa hiyo, lakini kauli zilizo sahihi kabisa ni mbili, kuwa ni aidha wakati anapokaa Imam katika minbari siku ya Ijumaa mpaka inapomalizika Swalah au baina ya Swalah ya 'Asr mpaka kuzama jua kama ilivyo katika hadithi zifuatazo sahihi.  Kutoka kwa Abu Bardah bin Abi Musa kwamba inatokana na Abdullahi bin Umar kamwambia "Umemsikia baba yako anasimulia hadithi ya Mtume صلى الله عليه وسلم kuhusu saa ya Ijumaa? Akasema ndio nimemsikia anasema kuwa nimemsikia Mtume صلى الله عليه وسلم anasema {(Hiyo saa) inapatikana baina ya wakati anapokaa Imaam mpaka inapomalizika Swalah} Imetolewa na Muslim.Riwaya nyingine ni kuwa hiyo saa iko baina ya Swalah ya 'Asr mpaka kuzama jua na riwaya nyingine sahihi ni kuwa ni saa ya mwisho katika siku hii ya Ijumaa.  Kutoka kwa Abu Dawuud na An Nasaai kutoka kwa Jabir kwamba Mtume صلى الله عليه وسلم kasema {Katika siku ya Ijumaa yako masaa kumi na mbili ikiwemo saa ambayo Muislamu hamuombi Allaah humo ila Humtakabalia, basi ishikilieni saa ya mwisho baada ya Alasiri } Haja ngapi tunazitaka kutoka kwa Mola wetu. Kwa hiyo hii ni fursa ya kuitukuza siku hii tukufu ya Ijumaa na kujitahidi kuipata hiyo saa ambayo dua zetu zitajibiwa kwa kukaa kufanya ibada zaidi katika siku hii tukufu na haswa katika hizo nyakati zilizotajwa katika hadithi hizo sahihi.